CELEX: 62010TN0563
Language: sk
Date: 2010-09-30 00:00:00
Title: Vec T-563/10 P: Odvolanie podané 10. decembra 2010 : Patrizia De Luca proti rozsudku Súdu pre verejnú službu z  30. septembra 2010 vo veci F-20/06, De Luca/Komisia

26.2.2011   
            
            
               SK
            
            
               Úradný vestník Európskej únie
            
            
               C 63/27
            
         Odvolanie podané 10. decembra 2010: Patrizia De Luca proti rozsudku Súdu pre verejnú službu z 30. septembra 2010 vo veci F-20/06, De Luca/Komisia
   (Vec T-563/10 P)
   2011/C 63/52
   Jazyk konania: francúzština
   
      Účastníci konania
   
   
      Odvolateľka: Patrizia De Luca (Brusel, Belgicko) (v zastúpení: S. Orlandi a J.-N. Louis, advokáti)
   
      Ďalší účastníci konania: Európska komisia a Rada Európskej únie
   
      Návrhy odvolateľky
   
   Odvolateľka navrhuje, aby Všeobecný súd:
   
               —
            
            
               rozhodol, že rozsudok Súdu pre verejnú službu vyhlásený 30. septembra 2010 (vec F–20/06, De Luca/Komisia), ktorým bola zamietnutá žaloba odvolateľky sa zrušuje,
            
         
               —
            
            
               na základe nových ustanovení rozhodol, že
               
                           —
                        
                        
                           rozhodnutie Komisie Európskych spoločenstiev z 23. februára 2005, ktorým bola odvolateľka vymenovaná na pracovné miesto referenta, sa v rozsahu, v akom stanovuje jej zaradenie do platovej triedy A*9, platového stupňa 2 zrušuje,
                        
                     
                           —
                        
                        
                           Komisia je povinná nahradiť trovy konania.
                        
                     
         
      Odvolacie dôvody a hlavné tvrdenia
   
   Odvolateľka na podporu odvolania uvádza dva odvolacie dôvody:
   
               1.
            
            
               Prvý odvolací dôvod založený na nesprávnom právnom posúdení spočívajúcom v uplatnení článku 12 ods. 3 prílohy XIII služobného poriadku úradníkov Európskej únie, hoci toto ustanovenie možno použiť na „prijímanie do zamestnania“ úradníkov a odvolateľka už v čase svojho vymenovania mala postavenie úradníka.
               
                           —
                        
                        
                           Odvolateľka tvrdí, že SVS tým, že rozhodol o uplatniteľnosti tohto ustanovenia, prekročil rozsah vecnej pôsobnosti článku 12 ods. 3 prílohy XIII služobného poriadku, čím porušil výkladové pravidlo, podľa ktorého treba každé prechodné ustanovenie vykladať reštriktívne.
                        
                     
         
               2.
            
            
               Druhý odvolací dôvod založený na nesprávnom právnom posúdení spočívajúcom v zamietnutí námietky nezákonnosti článku 12 ods. 3 prílohy XIII služobného poriadku.
               
                           —
                        
                        
                           Odvolateľka tvrdí, že uplatnenie tohto ustanovenia vedie k porušeniu základnej zásady rovnosti zaobchádzania s úradníkmi a zásady práva na služobný postup, keďže odvolateľka bola zaradená do nižšej platovej triedy po tom, ako uspela vo výberovom konaní na lepšie ohodnotené pracovné miesto, zatiaľ čo s úspešnými uchádzačmi výberového konania na zmenu kategórie platovej triedy B*10 bolo zaobchádzané priaznivejšie, pretože boli zaradení do platovej triedy A*10.
                        
                     
                           —
                        
                        
                           Odvolateľka okrem toho tvrdí, že SVS sa dopustil nesprávneho právneho posúdenia, keď dospel k záveru, že námietka nezákonnosti článku 5 ods. 2 a článku 12 ods. 3 prílohy XIII služobného poriadku nebola vznesená implicitne na základe dôvodu založeného na porušení zásad rovnosti zaobchádzania, proporcionality a povinnosti odôvodnenia.